NARIADENIE KOMISIE (ES) č. 322/2006
z 23. februára 2006,
ktorým sa mení a dopĺňa nariadenie (ES) č. 1043/2005 z dôvodu ustanovení o hygiene potravín podľa nariadenia Európskeho parlamentu a Rady (ES) č. 852/2004 a ustanovení o potravinách živočíšneho pôvodu podľa nariadenia Európskeho parlamentu a Rady (ES) č. 853/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 stanovujúce obchodné opatrenia uplatňované na niektoré tovary vznikajúce spracovaním poľnohospodárskych výrobkov (1), a najmä na prvý pododsek jeho článku 8 ods. 3,
keďže
(1)
Od 1. januára 2006 sa smernica Rady 92/46/EHS zo 16. júna 1992, ktorou sa stanovujú hygienické predpisy pre výrobu surového mlieka, tepelne ošetreného mlieka a mliečnych výrobkov a ich uvádzanie na trh (2) a smernica Rady 89/437/EHS z 20. júna 1989 o hygienických a zdravotných otázkach, ktoré ovplyvňujú výrobu vaječných výrobkov, a ich umiestňovania na trh (3) zrušujú smernicou Európskeho parlamentu a Rady 2004/41/ES (4) a nahrádzajú nariadením Európskeho parlamentu a Rady (ES) č. 852/2004 z 29. apríla 2004 o hygiene potravín (5) a nariadením Európskeho parlamentu a Rady (ES) č. 853/2004 z 29. apríla 2004 ktorým sa ustanovujú osobitné hygienické predpisy pre potraviny živočíšneho pôvodu (6).
(2)
V záujme zrozumiteľnosti je vhodné zodpovedajúcim spôsobom upraviť odkazy na smernicu 92/46/EHS a smernicu 89/437/EHS v nariadení Komisie (ES) č. 1043/2005 z 30. júna 2005, ktorým sa vykonáva nariadenie Rady (ES) č. 3448/93, pokiaľ ide o systém udeľovania vývozných náhrad na určité poľnohospodárske výrobky vyvážané v podobe tovaru, na ktorý sa nevzťahuje príloha I k zmluve a kritériá na stanovenie výšky takýchto náhrad (7).
(3)
Opatrenia ustanovené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi výrobkami neuvedenými v prílohe I k zmluve,
PRIJALA TOTO NARIADENIE:
Článok 1
V článku 52 nariadenia (ES) č. 1043/2005 sa odsek 4 nahrádza takto:
„4. Tovar, na ktorý sa udeľuje náhrada a ktorý spadá pod kódy KN 0403 10 51 až 0403 10 99, 0403 90 71 až 0403 90 99, 0405 20 10, 0405 20 30, 2105 00 99, 3502 11 90 a 3502 19 90, spĺňa príslušné požiadavky nariadenia Európskeho parlamentu a Rady (ES) č. 852/2004 (8) a nariadenia Európskeho parlamentu a Rady (ES) č. 853/2004 (9) a najmä požiadavku, aby bol pripravený v schválenom zariadení a aby spĺňal požiadavky označenia zdravotnej nezávadnosti podľa oddielu I prílohy II k nariadeniu (ES) č. 853/2004.
Článok 2
Toto nariadenie nadobúda účinnosť dňom po jeho uverejnení v Úradnom vestníku Európskej únie.
Uplatňuje sa od 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. februára 2006